DA Den Europæiske Unions Tidende L 14/1

KOMMISSIONENS FORORDNING (EU) 2016/60

af 19. januar 2016

om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af chlorpyrifos i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og

ud fra følgende betragtninger:

(1) Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af chlorpyrifos.

(2) Kommissionen har i overensstemmelse med artikel 21 i Europa-Parlamentets og Rådets forordning (EF) nr. 1107/2009 (2) anmodet Den Europæiske Fødevaresikkerhedsautoritet (i det følgende benævnt »autoriteten«) om at udføre en toksikologisk undersøgelse af chlorpyrifos. Autoritetens konklusion blev offentliggjort den 22. april 2014 (3).

(3) Kommissionen har i overensstemmelse med artikel 43 i forordning (EF) nr. 396/2005 anmodet autoriteten om at afgive en begrundet udtalelse om de gældende maksimalgrænseværdier for chlorpyrifos baseret på de nye toksikologiske referenceværdier. Autoriteten afgav en begrundet udtalelse den 12. juni 2015 (4).

(4) Autoriteten konkluderede, at de nuværende maksimalgrænseværdier for mandariner, æbler, pærer, ferskner, spisedruer, brombær, hindbær, solbær og ribs, stikkelsbær, kiwier, ananas, kartofler, tomater, peberfrugter, auberginer, meloner, vandmeloner, hovedkål, kinakål, artiskokker, porrer og sukkerroer kan give anledning til bekymring for forbrugerbeskyttelsen. Autoriteten anbefalede derfor at sænke de gældende maksimalgrænseværdier for disse varer. Den angav, at anvendelsen på brombær, solbær og ribs, stikkelsbær, kiwier, ananas, kartofler, meloner, vandmeloner, kinakål og porrer ikke længere er begrundet og at der var behov for yderligere overvejelser blandt de ansvarlige for risikostyringen vedrørende maksimalgrænseværdien for disse varer. Maksimalgrænseværdierne for disse varer bør sættes til bestemmelsesgrænseværdien.

(5) Kommissionen har rådført sig med EU-referencelaboratorierne for restkoncentrationer af pesticider om behovet for at ændre visse bestemmelsesgrænseværdier. Laboratorierne konkluderede, at den tekniske udvikling gør det nødvendigt at fastsætte specifikke bestemmelsesgrænseværdier for visse varer.

(6) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(7) Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.

(8) Forordning (EF) nr. 396/2005 bør derfor ændres.

(9) Før de ændrede maksimalgrænseværdier træder i kraft, bør medlemsstaterne, tredjelande og fødevarevirksomhedsledere have en rimelig frist til at forberede sig, så de kan opfylde de nye krav, som ændringen af maksimalgrænseværdierne medfører.

(10) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den finder anvendelse fra den 10. august 2016.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 19. januar 2016. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (EUT L 309 af 24.11.2009, s. 1).

(3) EFSA, 2014. Conclusion on the peer review of the pesticide human health risk assessment of the active substance chlorpyrifos. EFSA Journal 2014;12(4):3640 (34 ff.). doi:10.2903/j.efsa.2014.3640.

(4) EFSA, 2015. Reasoned opinion on the refined risk assessment regarding certain maximum residue levels (MRLs) of concern for the active substance chlorpyrifos. EFSA Journal 2015;13(6):4142 (41 s.). doi:10.2903/j.efsa.2015.4142.